Nuwe toer wys Vergelegen se natuurskoon, diere | Netwerk24
Die Vergelegen-wynlandgoed Foto: Verskaf
n Unieke omgewingstoer is tydens Erfenismaand bekend gestel by die Vergelegen-wynlandgoed in Somerset-Wes waar bontebok, elande en fynbos voorkom.
Vergelegen, wat 320 jaar oud is, is in 2019 as 'n provinsiale erfenisterrein verklaar.
Die landgoed, met sy eie Nguni-stoet, beslaan 3 000 ha en was vantevore vir die publiek gesluit.
Die toer sluit 'n oorsig in van die plek vir 'n beplande arboretum met voetpaadjies en waar baie bome geplant sal word.
Wayne Coetzer, besturende direkteur van Vergelegen, sê die landgoed het van 2004 die grootste projek nog in Suid-Afrika aangepak om indringerplante uit te roei. Die projek is in 2018 voltooi en 2 200 ha is skoongemaak. Baie voëls en diere soos die Kaapse luiperd het na die gebied begin terugkeer en bedreigde plantspesies, gras- en vleilande het verskyn.
Sowat 1900 ha van die landgoed is as 'n private natuurreservaat verklaar met dieselfde beskermde status as dié van die Krugerwildtuin.
Die landgoed het 18 tuine, vyf reuse-kamferbome wat in 1942 as nasionale monumente verklaar is, en 'n eikeboom van sowat 300 jaar oud. Dié boom word beskou as die oudste lewende eikeboom in Afrika.
Die Lourensrivier is ook die enigste rivier wat 'n beskermde natuurlike omgewing is.
Die opstal is gerestoureer en bied 'n biblioteek (wat vantevore 'n wynkelder was) met meer as 4 500 boeke wat behoort het aan sir Lionel Phillips, 'n mynmagnaat-filantroop en 'n vorige eienaar van Vergelegen.